RAPPORT FRA KOMMISSIONEN TIL EUROPA-PARLAMENTET, RÅDET, DET EUROPÆISKE ØKONOMISKE OG SOCIALE UDVALG OG REGIONSUDVALGET

Efterfølgende evaluering af de europæiske kulturhovedstæder i 2017 (Pafos og Aarhus)

1.Indledning

Denne rapport forelægges i henhold til artikel 12 i Europa-Parlamentets og Rådets afgørelse nr. 1622/2006/EF af 24. oktober 2006 om en fællesskabsaktion vedrørende Den Europæiske Kulturhovedstad 2007-2019 , hvori det bestemmes, at Kommissionen hvert år skal sørge for udarbejdelse af en ekstern og uafhængig evalueringsrapport om resultaterne af det foregående års aktion vedrørende Den Europæiske Kulturhovedstad og forelægge en rapport om denne evaluering for de relevante EU-institutioner og organer.

Der redegøres nærmere for konklusionerne og metoden for den efterfølgende evaluering i det ledsagende arbejdsdokument fra Kommissionens tjenestegrene.

2.Baggrund for aktionen

2.1.EU-aktionen vedrørende Den Europæiske Kulturhovedstad (ECOC)

Efter iværksættelsen af "Europas Kulturby" på mellemstatsligt niveau i 1985 udviklede arrangementet sig til en fuldgyldig EU-aktion i 1999 . Den er i øjeblikket reguleret ved afgørelse nr. 445/2014/EU , men de byer, der blev udpeget som europæiske kulturhovedstæder for årene frem til 2019, er reguleret ved afgørelse nr. 1622/2006/EF.

Formålet med ECOC-aktionen er at fremhæve de europæiske kulturers rigdom og mangfoldighed samt deres fællestræk og derved medvirke til at give EU-borgerne større kendskab til hinanden. Aktionen skal også fremme byernes langsigtede kulturelle udvikling i bred forstand, hvilket har socioøkonomiske virkninger og styrker samarbejdet mellem kulturformidlere, kunstnere og byer i Europa og lokale (og udenlandske) borgeres involvering og deltagelse i kulturlivet.

2.2.Udvælgelse og overvågning af de europæiske kulturhovedstæder i 2017

I overensstemmelse med afgørelse nr. 1622/2006/EF blev Cypern og Danmark tildelt værtskabet for kulturhovedstæderne i 2017.

Udvælgelsesprocessen i to trin (udarbejdelse af en liste over kandidatbyer og endelig henstilling) blev gennemført sideløbende af myndighederne i disse to medlemsstater (dvs. af deres respektive kulturministerier). En jury med 13 medlemmer — hvoraf seks er udpeget af den pågældende medlemsstat og de øvrige syv af EU-institutionerne og organerne — vurderede buddene fra kandidatbyerne ud fra de mål og kriterier, der er fastlagt i afgørelse nr. 1622/2006/EF. Tre byer i Cypern og to Danmark deltog i konkurrencen. Den foreløbige og den endelige udvælgelsesrunde fandt sted henholdsvis i 2011 og 2012, hvorefter juryen anbefalede at tildele Pafos og Aarhus titlen som kulturhovedstad i 2017 . I maj 2013 udpegede EU's ministerråd formelt de to byer .

Begge byer blev efterfølgende underlagt overvågningsordninger. Fremskridtene i byernes forberedelser blev således overvåget, og der blev ydet rådgivning af en jury, som bestod af de syv uafhængige eksperter, der var udpeget af EU-institutionerne og organerne. Juryen kontrollerede også, at byerne fulgte det program og overholdt de forpligtelser, som de var blevet udvalgt på grundlag af. Repræsentanterne for Pafos og Aarhus deltog i to formelle overvågningsmøder indkaldt af Kommissionen i efteråret 2014 og foråret 2016. Da overvågningsprocessen var afsluttet, afgav juryen en positiv henstilling til Kommissionen om at tildele hver af de to byer Melina Mercouri-prisen på 1,5 mio. EUR. Pengeprisen, som finansieres under programmet "Et Kreativt Europa" , blev udbetalt til de to kulturhovedstæder i efteråret 2016.

2.3.Temaer og fokus i de to kulturhovedstæder i 2017

Pafos i det vestlige Cypern har en historie, der går helt tilbage til den yngre stenalder. Byen — og øen som helhed — er beliggende ved skæringspunktet i det østlige Middelhavsområde, hvilket gør området til en multikulturel smeltedigel. Med et indbyggertal på kun 35 000 er Pafos blandt de mindste kulturhovedstæder nogen sinde. Den centrale idé i Pafos 2017-programmet byggede på oldtidens tradition for at udvikle kulturen i de åbne rum. Den åbne kulturfabrik ("Open Culture Factory") — et koncept, der figurerer fremtrædende i buddet og udgjorde en vigtig del af det kulturelle program — lovede at rejse rundt til alle områder og lokalsamfund i Pafos, fremvise aktiviteterne i Pafos 2017-programmet og skabe et fælles rum til kommunikation og samarbejde for alle. Denne centrale idé handlede ikke kun om åbne rum, men også om åbenhed i form af tolerance, accept samt tilskyndelse til og integration af forskellige kulturer, idéer og overbevisninger.

Formålet med kulturhovedstadsåret i Pafos kommer til udtryk i dets motto "Linking Continents — Bridging Cultures". Mottoet formidler behovet for sammenkobling og brobygning mellem Pafos' indbyggere, såvel fastboende som besøgende og indvandrere. Det blev også betonet, hvor vigtigt det er at sammenkoble de udspredte kommunedele og omdanne hele provinsen Pafos til et fælles rum, der deles af alle dens borgere, både bogstaveligt og billedligt. Endelig understregede mottoet behovet for at bygge bro mellem den græsk-cypriotiske og den tyrkisk-cypriotiske befolkningsgruppe ved hjælp af forskellige projekter.

Aarhus blev grundlagt i det 8. århundrede som en befæstet vikingebosættelse ved en naturhavn ved åens munding. I de seneste ti år er Aarhus vokset betydeligt. Befolkningstallet er steget med over 15 000 til nu 335 000 indbyggere, og der er blevet skabt 20 000 nye job, hovedsagelig inden for videns-, service- og innovationsbrancherne. Den er også den største by i Region Midtjylland, som er en af fem regioner, der blev oprettet i 2007. Aarhus' ECOC-ansøgning blev til som led i en større byudviklingsplan, der fokuserede på byggeri og infrastruktur langs havnefronten, herunder "Dokk1" — et nyt offentligt bibliotek og kulturcenter med installationskunst. Ansøgningen tog også sigte på at fremme en mere sammenhængende forvaltning inden for Region Midtjylland, som består af 19 kommuner.

Aarhus 2017 præsenterede sig selv med budskabet "Let's Rethink". Det overordnede mål var at afstedkomme en mentalitetsforandring i Aarhus, i Region Midtjylland og i Europa gennem kulturoplevelser og at fremhæve de tre grundværdier bæredygtighed, mangfoldighed og demokrati, som er centrale for EU-projektet. Kulturprogrammet var bygget op omkring de fire årstider, som hver blev åbnet med et større udendørs arrangement kaldet "MEGA Event". Hver årstid bød desuden på tre "FULDMÅNE Events", som var mindre end "MEGA Events". Ud over disse arrangementer indeholdt programmet over 350 projekter, konferencer og festivaler knyttet til kunst og kultur.

3.Evaluering